32006D0644
L 263/12
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 20 септември 2006 година
за създаване на група на високо ниво по отношение на езиковото разнообразие
(2006/644/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като има предвид, че:
(1)
Член 149, параграф 2 от Договора за създаване на Европейската общност е възложил на Комисията задачата за развитие на европейското измерение в образованието, по-специално чрез обучение и разпространение на езиците на държавите-членки.
(2)
С цел разработване на нова стратегия за езиковото разнообразие в съответствие със съобщението „Нова рамкова стратегия за езиково разнообразие“ на Комисията (1) Комисията може да има нужда да се обърне към експертизата на специалисти в рамките на консултативен орган.
(3)
Следователно е необходимо да се създаде експертна група в областта на езиково разнообразието и да се определят нейните задачи и нейната структура.
(4)
Групата следва да помага при предоставянето на подкрепа и консултации при разработването на инициативи, както и да даде нов тласък и идеи за цялостен подход към езиковото разнообразие в Европейския съюз.
(5)
Групата следва да бъде съставена от осем до дванадесет членове.
(6)
Следва да бъдат предвидени правила за оповестяване на информация от страна на членовете на групата, без да се накърняват правилата на Комисията относно сигурността, изложени в приложението към Решение 2001/844/ЕО, ЕОВС, Евратом на Комисията (2).
(7)
Личните данни, свързани с членовете на групата, следва да бъдат обработвани в съответствие с Регламент (ЕО) № 45/2001 на Европейския парламент и на Съвета от 18 септември 2000 г. относно защитата на физическите лицата по отношение на обработката на лични данни от институции и органи на Общността и за свободното движение на такива данни (3),
РЕШИ:
Член 1
Група на високо ниво по отношение на езиковото разнообразие
Създава се група на високо ниво по отношение на езиковото разнообразие, наричана по-долу „Групата“.
Член 2
Задача
Целта на групата е да предизвика обмен на идеи, опит и добри практики в областта на езиковото разнообразие и да прави препоръки до Комисията за мерки в тази област.
Член 3
Консултиране
1. Комисията може да се консултира с групата по всеки въпрос, свързан с езиковото разнообразие.
2. Председателят на групата може да посъветва Комисията, че е желателно тя да се консултира с групата по конкретен въпрос.
Член 4
Състав - назначаване
1. Групата се състои от осем до дванадесет членове.
2. Членовете на групата се назначават от Комисията, тя се състои от специалисти с компетенции в областта на езиковото разнообразие.
3. Членовете се назначават в лично качество и консултират Комисията независимо от всякакво външно влияние.
4. Членовете на групата остават на длъжност, докато не бъдат заменени или до подновяване на техния мандат.
5. Членове, които вече не са в състояние да допринасят ефективно при обсъжданията на групата, които подадат оставка или които не спазват условията, определени в параграф 3 от настоящия член или в член 287 от Договора, могат да бъдат заместени за оставащата част от техния мандат.
6. Членовете, назначени в лично качество, подписват всяка година ангажимент, че ще действат в обществен интерес, и декларация, указваща отсъствието или наличието на всякакъв интерес, който би могъл да накърни тяхната обективност.
7. Имената на членовете, назначени индивидуално, се публикуват в интернет страницата на Генерална дирекция „Образование и култура“. Имената на членовете се събират, обработват и публикуват в съответствие с разпоредбите на Регламент (ЕО) № 45/2001 (4).
Член 5
Функциониране
1. Групата се председателства от член на Комисията, отговарящ за езиковото разнообразие.
2. В споразумение с Комисията могат да бъдат създавани подгрупи за проучване на конкретни въпроси съгласно съответния мандат, определен от групата. Такива групи се разпускат в момента, в който изпълнят своите задачи.
3. Представителят на Комисията може да поиска експерти или наблюдатели със специфична компетентност да вземат участие в обсъжданията на групата или подгрупата по даден въпрос от дневния ред, ако това е полезно и/или необходимо.
4. Информацията, получена при участие в обсъжданията на група или подгрупа, не може да бъде разкривана, ако по преценка на Комисията тази информация е свързана с въпроси с поверителен характер.
5. Групата и нейните подгрупи заседават редовно в помещения на Комисията в съответствие с процедури и график, определени от нея. Комисията осигурява секретариат. Други длъжностни лица на Комисията, които имат интерес в производството, могат да присъстват на заседанията на групата и нейните подгрупи.
6. Групата приема свой процедурен правилник на основата на стандартен процедурен правилник, приет от Комисията.
7. Комисията може да публикува (в Интернет) на оригиналния език на съответния документ резюме, заключение или частично заключение или работен документ на групата.
Член 6
Разноски за заседанията
Комисията възстановява пътните, а когато е необходимо, и дневните разноски на членовете, експертите и наблюдателите във връзка с дейностите на групата в съответствие с правилата на Комисията за компенсиране на външни експерти.
Членовете, експертите и наблюдателите не получават възнаграждение за услугите, които те предоставят.
Разноските за заседанията се възстановяват в границите на годишния бюджет, определен за групата от отговорните служби на Комисията.
Член 7
Влизане в сила
Решението влиза в сила в деня на публикуването му в Официален вестник на Европейския съюз.
Съставено в Брюксел на 20 септември 2006 година.